เครดิตสวิสทิ้งหุ้นไทย
เครดิตสวิส ทุบหุ้นไทยอีกครั้ง แนะลดน้ำหนักลงเหตุราคาไม่ถูกอีกต่อไป ชี้แพงกว่าภูมิภาค 5%
24 ส.ค. 2554

เครดิตสวิส ทุบหุ้นไทยอีกครั้ง แนะลดน้ำหนักลงเหตุราคาไม่ถูกอีกต่อไป ชี้แพงกว่าภูมิภาค 5% 
วันที่ 23 ส.ค.ที่ผ่านมา ดัชนีหุ้นไทยร่วงลงแรง 10.56 จุด ปิดที่ระดับ 1,057.28 จุด นับว่าเป็นตลาดหุ้นเพียงแห่งเดียวในเอเชียที่ติดลบ โดยต่างชาติทิ้งต่อ 2,978 ล้านบาท 
โบรกเกอร์ กล่าวว่า สาเหตุหนึ่งที่ทำให้ดัชนีหุ้นไทยร่วงสวนทางตลาดเอเชีย เนื่องจากบริษัทหลักทรัพย์ (บล.) เครดิตสวิส ออกบทวิเคราะห์ระบุว่า ราคาหุ้นไทยไม่ถูกอีกต่อไป จึงลดน้ำหนักจากมากกว่าตลาดเหลือปกติอย่างมาก 
ขณะที่ทีมนักกลยุทธ์ภูมิภาคเอเชีย บล.เครดิตสวิส เพิ่งลดน้ำหนักการลงทุนสู่น้อยกว่าตลาด เพราะที่ผ่านมาดัชนีหุ้นไทยถูกผลักดันจากเม็ดเงินต่างชาติที่ไหลเข้ามากเกินไป แต่ในอนาคตคงไม่ใช่แล้ว
ราคาหุ้นไทยตั้งแต่ก่อนวันเลือกตั้ง 3 ก.ค. 2554 จนถึงปัจจุบัน สูงกว่าดัชนีหุ้นภูมิภาคเอเชีย 19% และสูงกว่าสิ้นเดือน มี.ค. 2552 ประมาณ 66% จาก 7 ปีก่อนหน้านี้ที่หุ้นไทยซื้อขายที่สัดส่วนราคาต่อกำไร (พี/อี) ส่วนลดจากตลาดหุ้นเอเชียยกเว้นญี่ปุ่น แต่มีผลงานที่แข็งแกร่ง 
อย่างไรก็ตาม ปัจจุบันราคาหุ้นไทยแพงกว่าหุ้นภูมิภาคนี้ 5% และสัดส่วนราคาต่อมูลค่าทางบัญชีสูง กว่าถึง 36% 
ทั้งนี้ บล.เครดิตสวิส เคยเป็นโบรกเกอร์ต่างชาติเจ้าแรกๆ ที่ออกบทวิเคราะห์ลดน้ำหนักหุ้นไทยลงเมื่อเดือน มิ.ย. 2554 โดยอ้างว่าผวาเหตุการณ์วุ่นวายของประเทศไทยหลังการเลือกตั้ง แต่เป็นการวิเคราะห์ที่ผิดพลาด เพราะการเลือกตั้งผ่านพ้นไปด้วยดีเกินคาดส่งผลให้ดัชนีหุ้นไทยทะยานขึ้นอย่างรุนแรง นักลงทุนต่างชาติตกรถต้องกลับลำเข้ามาไล่ซื้อหุ้นคืนแทบไม่ทันในเดือน ก.ค.
นอกจากนี้ ยังมีอีกสาเหตุหนึ่งที่ทำให้ราคาหุ้นตัวใหญ่ของไทยปรับตัวลงแรงในช่วงนี้ โดยเฉพาะหุ้นบริษัท บ้านปู (BANPU) ดิ่งลง 20 บาท ปิดที่ 612 บาท เนื่องจากบริษัท ซีแอลเอสเอ ออกบทวิเคราะห์ลดน้ำหนักลงทุนหุ้น BANPU เป็น “ขาย” หลังลดราคาเป้าหมายลงเหลือ 575 บาท จากการปรับลดประมาณการกำไรสุทธิในปี 2554-2556 ลง 3% 32% และ 33% ตามลำดับ 
ขณะที่โบรกเกอร์ในประเทศกลับออกโรงเชียร์ซื้อหุ้นบริษัท ปตท. (PTT) ส่งผลให้ราคาบวก 1 บาท ปิดที่ 316 บาท เมื่อนักวิเคราะห์ได้รับข้อมูลจากผู้บริหารเมื่อวันที่ 22 ส.ค.ที่ผ่านมา และคงให้ราคาเป้าหมายสูงกว่า 400 บาท 
สำหรับหุ้นกลุ่มธนาคารพาณิชย์ถูกเทกระจาด กดราคาหุ้นร่วงเกือบยกแผง เพราะต่างชาติถือลงทุนไว้มาก เมื่อต้องการขายหุ้นก็พุ่งเป้าทิ้งหุ้นกลุ่มนี้ และล่าสุดตัวเลขการปล่อยสินเชื่อของธนาคารทั้งระบบเดือน ก.ค. หดตัวลงเล็กน้อยจาก มิ.ย. แต่นักวิเคราะห์ บล.เอเซีย พลัส คงแนะนำซื้อหุ้นธนาคาร เพราะยอดสินเชื่อสะสม 7 เดือนยังเพิ่มขึ้น 7.5% 
ล่าสุด ธนาคารไทยพาณิชย์ (SCB) ประกาศจ่ายเงินปันผลระหว่างกาลหุ้นละ 1 บาท ให้ผู้ถือหุ้นสามัญและบุริมสิทธิที่มีชื่อในทะเบียนวันที่ 7 ก.ย.นี้
นอกจากนี้ หุ้นบางกลุ่มยังได้รับประโยชน์จากนโยบายของรัฐบาลใหม่ นายเย็บ ซู ชวน ประธานเจ้าหน้าที่บริหาร บริษัท อาปิโก ไฮเทค (AH) คาดว่านโยบายลดภาษีสรรพสามิตสำหรับรถยนต์คันแรก 1 แสนบาท จะส่งผลให้ยอดขายของอุตสาหกรรมรถยนต์เพิ่มขึ้นประมาณ 30% ทำให้ยอดขายของบริษัทในปีหน้าโตขึ้นมากกว่า 10%